Poul Nødgaard (DF), 1999-05-18:
Det er faktisk ret positivt, at hele Folketinget kan samles om både L 3, som vi behandlede tidligere på dagen, og nu også om dette vigtige forslag vedrørende lovforbedringer og -revisioner og spørgetime osv.
Det er alt sammen en udløber af den lovkvalitetskonference, der blev afholdt i Nordsjælland, og som en betragtelig del af Folketingets medlemmer deltog i.
Men når det er sagt indledningsvis, vil jeg godt sige, at planlægningen af folketingsåret er og bliver jo i højeste grad regeringens ansvar, og jeg har forstået - hvis jeg har læst formuleringerne rigtigt - at regeringen i hvert fald vil prøve at lægge en skabelon frem for i hvert fald en periode på 1, 2, 3 måneder, så Folketinget får et meget bedre overblik over, hvad der egentlig skal arbejdes med i den kommende tid.
Ordet lovsjusk har været nævnt en enkelt eller to gange her i debatten, og jeg vil godt tilslutte mig, at selvfølgelig skal man undgå det; men jeg vil godt samtidig hævde, at uanset hvilken regering der sidder - uanset om det er en socialdemokratisk regering eller en borgerlig regering - vil der helt givet ske det, at man i nattens mulm og mørke indgår et eller andet forlig, og at man dagen efter eller de kommende dage fremsætter, som det hedder, en byge af lovforslag, og her kan man bestemt ikke sige sig fri for, at der bliver tale om lovsjusk.
Det er så dem, der har indgået de forlig, som har hovedansvaret, og som det også er sagt tidligere her i debatten, vil det selvfølgelig være rimeligt, at hvis man laver nogle ting, som på forskellig vis ikke kan administreres ude i det praktiske liv, må man også have mod til at lave de pågældende love om eller revidere dem.
En ting, der overhovedet ikke har været inde i debatten i dag, men som måske ligesom har ligget som noget underforstået, er, at man skal se at få lavet lovene mere forståelige.
Jeg forstod af den store lovkvalitetskonference
Man kan jo ikke direkte læse ud af forslaget, at lovene bliver mere forståelige, men man kan håbe, at de embedsfolk, som jo står bag mange af lovforslagene - forstået på den måde, at de udarbejder dem for ministrene - også vil være meget vågne over for, at man godt kan afluse forslagene lidt for nogle ting, som i hvert fald ude i det virkelige liv virker helt uforståelige.
Med hensyn til udvalgsarbejdet skulle der nu blive større åbenhed.
Jeg vil kalde det begrænset åbenhed, og ligesom jeg sagde, da vi behandlede L 3, kunne jeg måske have mine betænkeligheder ved, at udvalgsmøderne blev som en åben ladeport, hvis man kan bruge det udtryk.
Det tror jeg ikke ville tjene arbejdet herinde særlig godt.
Jeg er også bange for, at det ville flytte en del af arbejdet her fra Folketingssalen og ud i udvalgene, og jeg er også meget nervøs for, om de forskellige politikere tør udtale sig på samme måde, som hvis møderne er lukkede.
Derfor tror jeg, det er fint, at det bliver sådan, at det er de enkelte udvalg, der selv finder ud af, i hvilken udstrækning der skal være åbenhed i de forskellige møder.
Lige til sidst
et par ord om spørgetimen.
Vi har i Dansk Folkeparti lavet et, synes vi selv, udmærket betænkningsbidrag.
Jeg synes, det er et, alle burde kunne tilslutte sig, for det bygger sådan set på, at vi dels får flyttet den uforberedte spørgetid til om tirsdagen, og at det er statsministeren, der står i centrum af begivenhederne, som det jo er tilfældet i et land som England og for så vidt også i Finland.
I England står Blair jo i centrum en gang om ugen, hvor også mange af hans egne stiller ham meget nærgående spørgsmål, mest om lokale forhold, men jeg forstår ikke, hvad statsministeren er bange for.
Jeg tror, at statsministeren er den, der vil kunne bidrage stærkt til det.
Så vil jeg lige her til sidst sige noget om hovedemnet i forslaget - spørgetiden er jo kun et delelement - nemlig selve lovkvaliteten.
Det er sådan set en løbende proces for både embedsfolk og politikere, at de holder tingene i gang, og nu er der fastlagt en ramme, som man så kan håbe, vi alle sammen kan være med til at udfylde.
Endelig vil jeg også nævne en ting, som jeg synes er positiv.
Det er ikke noget, vi har fundet på herinde; det er den moderne teknik, der gør, at de, der er meget interesserede i Folketingets arbejde, lovforslag og en lang række andre ting, nu i stor udstrækning kan gå ind på Internettet og andre steder og, om ikke lære os kunsten af, så i hvert fald se, hvad vi foretager os her i Folketinget.